FI Euroopan unionin virallinen lehti CE 88/519

(2004/C 88 E/0532)

KIRJALLINEN KYSYMYS E-0628/04

esittäjä(t): María Sornosa Martínez (PSE) komissiolle

(3. maaliskuuta 2004)

Aihe: Asiakirjoihin liittyvät väärinkäytökset kolmansien maiden tuotteiden lupia myönnettäessä Espanjan rajatarkastuksissa

Espanjan terveys- ja kuluttaja-asioiden ministeriön ulkomaita koskevista terveysasioista ja eläinlääkinnästä vastaava alaosasto (SGSEV) on antanut menettelymääräyksen (1), jonka perusteella rajatarkastusasemien virallisten eläinlääkärien on hyväksyttävä kolmansista maista tulleet tuotelastit, jotka eivät täytä tuotteen todistuksia ja tunnistamista koskevia yhteisön voimassaolevia säännöksiä. Asia merkitsee käytännössä sitä, että mainittu elin on määrännyt, ettei tuontiedellytysten valvonnasta vastaavien tarkastajien tule estää yhteisön ulkopuolisista maista tulevien tuotteiden tuontia, vaikka tuotteiden satamaan tuloon liittyisi ongelmia. Jos esimerkiksi tuotteen alkuperämaan myöntämä alkuperäinen terveystodistus puuttuu, pelkkä telekopio todistuksesta hyväksytään.

Tarkastajat ovat myös saaneet ohjeet, joiden mukaan heidän on sivuutettava asiakirjojen mainintoja. Esimerkiksi alkuperämaata koskeva ”hyväksytystä maasta” annettu virallinen maininta sivuutetaan heti tuotteen lähdettyä satamasta eikä sen saavuttua satamaan. Lisäksi jos tuotteessa havaittuja puutteita koskevaa kirjallista ilmoitusta ei anneta ajoissa, ilmoitus korvataan yleensä kauppaedustajan valaehtoisella lausunnolla. Myös muun muassa tavaraerää, numerosarjaa, valmistuspäivää ja kauppatavaroiden ylijäämää koskevien tietojen puuttuminen sivuutetaan.

Asetuksella (EY) N:o 136/2004 (2)) ajantasaistetun ja laajennetun päätöksen 93/13/ETY (3) ja direktiivin 97/78/EY (4) säännökset huomioon ottaen komissiolta tiedustellaan seuraavaa:

— Uskooko komissio, että Espanjan viranomaiset toimivat asianmukaisesti salliessaan kolmansista maista peräisin olevien tuotteiden tuonnin unionin alueelle Espanjan satamien kautta?

— Katsooko komissio, että asiakirjoihin ja todistuksiin liittyvien terveysvaatimusten lieventäminen, joka koskee kolmansista maista tulevia tuotteita, merkitsee erilaista suhtautumistapaa yhteisön tuotteita kohtaan, koska niihin sovellettavia terveysvaatimuksia ei ole lievennetty?

— Onko komissio sitä mieltä, että tapauksissa, joissa puutteita ei voida korjata, esimerkiksi alkuperäisen terveystodistuksen puuttuessa satamaan saavuttaessa, Espanjan viranomaisten tulisi direktiivin 97/78/EY mukaisesti estää kyseisten kauppatavaroiden tuonti unionin alueelle?

— Katsooko komissio, että edellä mainitulla määräyksellään Espanjan viranomaiset pakottavat Espanjan rajatarkastusasemien viralliset eläinlääkärit rikkomaan kansanterveyden suojelua ja eläinten terveyttä koskevia yhteisön säännöksiä?

David Byrnen komission puolesta antama

yhteinen täydentävä vastaus

kirjallisiin kysymyksiin E-0627/04 ja E-0628/04

(17. kesäkuuta 2004)

Komissio on ollut yhteydessä Espanjan viranomaisiin ja saanut kopion Espanjan sisäisistä menettelymääräyksistä, joihin näissä kysymyksissä viitataan.

Määräykset ovat yksityiskohtaisia ja sisältävät ohjeita useiden käytännön tilanteiden varalta, joita voi syntyä eläinperäisiä tuotteita vastaanottavien jäsenvaltioiden rajatarkastusasemilla. Lisäksi annetaan määräyksiä, jotka koskevat kalojen ja kalastustuotteiden purkamista aluksista.

Komissio katsoo, että useat kyseisistä eläinlääkärintarkastuksia koskevista kohdista pannaan rajatarkastusasemalla täytäntöön virkaeläinlääkärin vastuun alaisuudessa.

Kalastustuotteiden tuonnin ja eläinlääkärintarkastusten osalta määräyksissä on tiettyjä kohtia, joissa Espanjan viranomaisten tulkinta EU:n todistuksia koskevista vaatimuksista edellyttää lisäselvennystä. Komissio on jo keskustellut näistä määräyksistä ja alan lainsäädännön viimeaikaisesta kehityksestä Espanjan viranomaisten edustajan kanssa. Espanjan viranomaiset ovat luvanneet selventää määräyksiä sen varmistamiseksi, ettei rajatarkastusasemien tarkastajilla ole väärinymmärryksen mahdollisuutta.

Komissio yhtyy näkemykseen, jonka mukaan silloin, kun tuotavien tuotteiden lähetyksen yhteydessä ei esitetä alkuperäistä terveystodistusta, lähetyksen maahantulo on EU:n lainsäädännön mukaan evättävä.

Määräyksissä ei anneta lupaa tuotteiden tuontiin muista kuin hyväksytyistä maista ja kyseisiin maihin sijoittautuneistä hyväksytyistä laitoksista. Hygienian näkökulmasta ei voida osoittaa, että määräykset johtaisivat kolmansista maista tulevien tuotteiden tapauksessa sallivampaan kohteluun kuin jäsenvaltioissa valmistettujen tuotteiden kohdalla.

Sen vuoksi komissio katsoo määräysten olevan yhteisön lainsäädännön mukaisia ja sellaisia, etteivät ne johda yhteisön tuotteiden eriarvoiseen kohteluun eivätkä Espanjan eläinlääkäreille asetettavaan vaatimukseen jättää yhteisön säännöt huomiotta.

(1) Ulkomaita koskevista terveysasioista ja eläinlääkinnästä vastaavan alaosaston 11. huhtikuuta 2002 antama määräys kauppatavaroiden tarkastuksessa korjattavissa olevista puutteista.

(2) EUVL L 21, 28.1.2004, s. 11.

(3) EYVL L 9, 15.1.1993, s. 33.

(4) EYVL L 24, 30.1.1998, s. 9.